Det syriske ægtepar fra Brønderslev, Dalal hussein og Suhil Ahmad Almohamad, skal muligvis bo på Sjælsmark i lang tid endnu. Intet tyder nemlig på, at lovgivningen om hjemsendelser af syriske flygtninge bliver ændret. En underskriftindsamling og et borgerforslag om at ændre på lovgivningen om hjemsendelser har sat sagen på dagsordnen i folketinget senere i denne uge. Udlændinge- og integrationsminister Mattias Tesfaye understreger dog overfor TV2 Nord, at regeringen ikke kommer til at bakke op om borgerforslaget. - Danmark har været åben og ærlig fra første dag over for de syrere, som har fået midlertidig beskyttelsesstatus i Danmark. Vi skal give folk beskyttelse, så længe der er behov for det. Men når forholdene i hjemlandet bliver forbedret, bør en tidligere flygtning rejse hjem og genetablere en tilværelse der, siger Udlændinge- og integrationsminister Mattias Tesfaye. Søn overrækker underskrifter Dalal hussein og Suhil Ahmad Almohamad fik afvist deres anmodning om opholdstilladelse og opholder sig nu på Udrejsecenter Sjælsmark. Så længe Danmark ikke har et diplomatisk samarbejde med den syriske regering, skal de de bo her. Ægteparrets søn Mahmoud Almohamad, kæmper lige nu for at, forældrene kan få lov at blive og leve videre i det liv, de har skabt sig i Danmark efter en dramatisk flugt fra Syrien I fredags overleverede Mahmoud Almohamad i samarbejde med Amnesty nternational Danmark i alt 95.055 underskrifter, der kræver et stop for hjemsendelser af syriske flygtninge. - Det gav mig håb at få lov til at udlevere alle underskrifterne til Mattias Tesfaye. Bare han bruger dem, siger Mahmoud Almohamad. Mattias Tesfaye understreger overfor TV2 Nord, at han som politiker ikke kan blande sig i sagen om Mahmoud Almohamads forældre. - Politikere bør ikke være sagsbehandlere. I Danmark er det det uafhængige Flygtningenævn, hvor der sidder en dommer for bordenden, som i sidste ende træffer afgørelse i asylsager. Den vurdering hverken kan eller vil jeg som minister blande mig i, siger han. Over 50.000 ønsker ændring af lov Uanset hvad, sker første behandling af borgerforslaget om en ændring af den nuværende lovgivning i forhold til hjemsendelserne på fredag. Selvom forslaget ikke tegner til at blive stemt igennem, så varmer opbakningen fra de andre underskrivere stadig hos den syriske familie: - Det betyder rigtig meget for mig og min familie, men også for alle de andre syrere, som er blevet udvist. Det viser, at der er mange, som støtter os, siger Mahmoud Almohamad. For ham giver flygtningenævnets beslutning om udvisningen ikke mening. - Jeg kan ikke forstå, hvorfor de skal være på Sjælsmark. Hvad har de gjort? Jeg fatter det ikke. Det er så uretfærdigt, siger han. Besøger ofte Mahmoud prøver at besøge sine forældre så ofte som han har mulighed for det, og når tiden er inde, er det altid svært at tage afsked. - Jeg besøgte mine forældre i fredags, og jeg fik bare lyst til at tage dem med hjem til Brønderslev. I stedet måtte jeg tage toget tilbage alene, mens de kiggede misundeligt på fuglene udenfor, siger Mahmoud Almohamad.

Referat:
På trods af en omfattende underskriftindsamling afviser udlændinge-og integrationsminister Mattias Tesfaye at se på den lov, som gør det muligt at hjemsende syriske flygtninge.